Opetus- ja kulttuuriministeriölle

dnro OKM/32/010/2016

**Lausunto esitysluonnoksesta laeiksi valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain 2 §:n muuttamisesta ja ortodoksisesta kirkosta annetun lain 119 §:n muuttamisesta**

Kirkolliskokous esittää asiassa pyydettynä lausuntonaan opetus- ja kulttuuriministeriölle kunnioittavasti seuraavan:

Kirkolliskokous vastustaa ehdotettua valtion rahoituksesta evankelis-luterilaiselle kirkolle eräisiin yhteiskunnallisiin tehtäviin annetun lain (430/2015, *rahoituslaki*) 2 §:n muuttamista siten, että laissa tarkoitetun rahoituksen indeksikorotukset jäädytettäisiin vuosien 2017–2019 osalta, jolloin rahoitus säilyisi vuoden 2016 tasossa. Kirkolliskokous katsoo, että lakimuutosesitystä tulee arvioida erillisenä poiketen muista indeksikorotusten jäädyttämisistä tässä lausunnossa ilmenevin perustein. Hallituksen esityksessä (HE 250/2014) todetaan, ettei rahoituslakiin miltään osin sovelleta valtionavustuslakia.

Tämän vuoden alusta voimaan tulleen rahoituslain tavoitteena on ollut selkeyttää aiempaa lainsäädännöllistä tilannetta siten, että laissa säädetään valtion rahoituksesta kirkolle hautaustoimen, väestökirjanpitotehtävien sekä kulttuurihistoriallisesti merkittävien rakennusten ja irtaimistojen ylläpitoon liittyviin laissa säädettyihin tehtäviin. Kyseiset evankelis-luterilaiselle kirkolle ja sen seurakunnille annetut lakisääteiset tehtävät ovat yhteiskunnallisia tehtäviä. Ne eivät palvele yksinomaan kirkon jäseniä, vaan muitakin Suomen kansalaisia ja ulkomaalaisia.

Laki pohjautuu Jyrki Kataisen hallitusohjelman linjaukseen siitä, että evankelis-luterilaisen kirkon ja ortodoksisen kirkon seurakuntien sekä muiden rekisteröityjen uskonnollisten yhdyskuntien yhteiskunnalliset tehtävät ja niistä aiheutuvat kustannukset tuli selvittää sekä esittää vaihtoehtoja, miten valtio voi osallistua kustannuksiin. Jo hautaustoimilakia (457/2003) säädettäessä lakiin otettiin säännös siitä, että hautausmaiden ylläpidosta aiheutuviin kustannuksiin käytettävissä olevasta rahoituksesta säädetään erikseen. Lakia koskevassa hallituksen esityksessä todettiin olevan perusteltua, että valtio huolehtii seurakuntien taloudellisista edellytyksistä yleisten hautausmaiden hoitamiseen (HE 204/2002 vp).

Rahoituslakia voidaan siten pitää valtion sitoumuksena siitä, että se korvaa seurakunnille lailla säädetyistä yhteiskunnallisista tehtävistä aiheutuvat kustannukset. Rahoituslailla korvattiin seurakuntien saama osuus yhteisöveron tuotosta. Seurakuntien osuus yhteisöveron tuotosta vuonna 2015 oli 124 miljoonaa euroa. Muutoksesta käytiin valtion ja kirkon edustajien kanssa neuvotteluja, joiden tuloksena rahoituslaki syntyi.

Seurakuntien ja seurakuntayhtymien nettokustannukset yhteiskunnallisissa tehtävissä ovat olleet vuosina 2011–2015 seuraavat (milj. euroa):

|  |  |  |  |  |  |
| --- | --- | --- | --- | --- | --- |
|  | 2011 | 2012 | 2013 | 2014 | 2015 |
| Hautaustoimi | 114,1 | 112,5 | 106,8 | 103,6 | 103,7 |
| Kirkonkirjojen pito |  22,5 |  23,2 |  22,0 |  18,5 |  18,3 |
| - josta arvioitu väestökirjanpidon osuus, 20 % |  4,5 |  4,6 |  4,4 |  3,7  |  3,7 |
| Kulttuuriperinnön ylläpito |  18,5 |  21,9 |  14,1 |  19,4 |  18,2 |
| Nettokustannus yhteensä\* | **137,1** | **139,1** | **125,2** | **126,7** |  **125,6** |

\*Nettokustannuksissa otettu huomioon kirkonkirjojenpidon kuluina ainoastaan väestökirjanpidon osuus

Vuonna 2013 voimaan tulleella hautaustoimen maksuja koskevalla kirkkolain muutoksella sekä vuonna 2014 toteutetulla kirkonkirjoista annettavien todistusten maksuperusteiden muutoksella on pyritty hillitsemään yhteiskunnallisten tehtävien hallitsematonta kustannusten kasvua. Tämä näkyy myös yhteiskunnallisten tehtävien nettokustannusten kehityksessä. On kuitenkin huomattava, että rahoituslain 2 §:ssä säädetty korvaus ei tälläkään hetkellä kata yhteiskunnallisista tehtävistä aiheutuvia kustannuksia. Yleisen hintatason nousun lisäksi esimerkiksi hautaustoimen nettokustannusten kasvuun vaikuttavat myös kuolleiden määrän arvioitu vuosittainen kasvu.

Ennuste kuolleiden määrän kehityksestä vuoteen 2060 saakka.



Eduskunnan hallintovaliokunnan käsitellessä rahoituslakia koskevaa hallituksen esitystä se piti perusteltuna, että selvitetään eri mahdollisuuksia sen epäkohdan korjaamiseksi, että kirkon jäsenet joutuvat kattamaan myös kirkkoon kuulumattomien lakisääteisiä palveluja sen vuoksi, että valtion rahoitus ei kata noin 20 prosentin suuruista osuutta kyseisten yhteiskunnallisten palvelujen kustannuksista (HaVM 37/2014 vp). Selvitystyöhön ei ole ryhdytty lain voimaantulon jälkeen. Indeksikorotuksen ehdotettu jäädyttäminen lisää valiokuntamietinnössä esiin tuotua selkeää epäkohtaa.

Esitysluonnoksessa ehdotetaan, että seurakunnat voisivat kattaa indeksikorotuksen määräaikaisesta jäädyttämisestä aiheutuvan lakisääteisten yhteiskunnallisten tehtävien kustannusten ja valtion rahoituksen välisen erotuksen joko seurakunnan jäsenten maksamilla kirkollisveroilla tai korottamalla hautaustoimen maksuja. Hautaustoimilain 6 §:n mukaan evankelis-luterilaisen kirkon seurakunta tai seurakuntayhtymä voi periä maksuja hautasijan luovuttamisesta, hautaamiseen liittyvistä palveluista ja haudan hoidosta maksuja, jotka saavat olla enintään palvelun tuottamisesta aiheutuvien kustannusten suuruiset. Hautaustoimen maksuja korottamalla ei siten voida kattaa muista lakisääteisistä yhteiskunnallisista tehtävistä aiheutuvia kustannuksia. Kustannusten arvioitu vuosittainen nousu sekä ehdotettu rahoituslain muutos jouduttaisiin siten kattamaan korottamalla seurakuntien kirkollisveroprosentteja. Esitys on epäoikeudenmukainen ja toteutuessaan loukkaa kansalaisten yhdenvertaisuutta. Kirkon jäsenet joutuisivat maksamaan yhteiskunnallisten tehtävien hoitamisesta kirkollisveron kautta jatkossa entistä enemmän kuin muut kansalaiset. Lisäksi esitys nostaisi kirkon jäsenten veroastetta.

Ottaen huomioon kirkon jäsenmäärän kehityksen kuilu kirkkoon kuuluvien ja kirkkoon kuulumattomien yhteiskunnallisen vastuunkannon välillä syvenee. Esitys loukkaa myös positiivisen uskonnonvapauden harjoittamista, kun kirkon jäsenet joutuvat eriarvoiseen asemaan muiden kansalaisten kanssa.

 Arkkipiispa Kari Mäkinen

 Kirkolliskokouksen pääsihteeri Katri Kuuskoski